রাতের রাস্তায় বেপরোয়া বাসের ধাক্কায় আহত হলেন এক ব্যক্তি। মঙ্গলবার রাত ১টা নাগাদ ঘটনাটি ঘটেছে যতীন্দ্রমোহন অ্যাভিনিউয়ে রাজবল্লভপাড়ার কাছে। 
প্রায় ৬০ জন বিয়েবাড়ির যাত্রী নিয়ে বাসটি বর্ধমান যাচ্ছিল। রাজবল্লভপাড়ার কাছে আচমকাই নিয়ন্ত্রণ হারিয়ে রাস্তার ডিভাইডারে ধাক্কা মারে। এই ঘটনায় এক পথচারী-সহ তিন বাসযাত্রী আহত হয়েছেন। বাসযাত্রীদের প্রাথমিক চিকিৎসার পর ছেড়ে দেওয়া হলেও দেবাশিস সাউ (৩৮) নামে ওই পথচারীকে আর জি কর হাসপাতালে ভর্তি করানো হয়েছে। পুলিশ বাসটিকে আটক করেছে। তবে পালিয়ে গিয়েছেন বাসচালক।
স্থানীয় সূত্রের খবর, বর্ধমান থেকে ওই বাসে প্রায় ৬০ জন কলকাতায় একটি বিয়েবাড়িতে নিমন্ত্রণ রক্ষা করতে এসেছিলেন। রাতে ফেরার পথেই দুর্ঘটনা। সঙ্গে সঙ্গে পালিয়ে যান চালক। স্থানীয় বাসিন্দারাই আহতদের হাসপাতালে নিয়ে যাওয়ার বন্দোবস্ত করেন। 
প্রত্যক্ষদর্শী এক যুবক জানিয়েছেন, ধাক্কা মারার সময়ে বাসের গতি খুব বেশি না থাকায় বড় কোনও দুর্ঘটনা ঘটেনি। তবে দুর্ঘটনার কারণ নিয়ে ধোঁয়াশায় রয়েছেন তদন্তকারীরা। চালক মত্ত অবস্থায় ছিলেন কি না, তা জানার জন্য চালকের খোঁজ চলছে। পাশাপাশি বর্ধমানের যে সংস্থার কাছ থেকে বাসটি ভাড়া নেওয়া হয়েছিল তাদের সঙ্গেও যোগাযোগ করেছে শ্যামপুকুর থানার পুলিশ। খতিয়ে দেখা হচ্ছে ওই এলাকার সিসিটিভি ক্যামেরার ফুটেজও। তদন্তকারীদের একাংশের অনুমান, চালক ঘুমিয়ে পড়াতেই এই দুর্ঘটনা ঘটেছে। 
এই ঘটনার পরে প্রশ্ন উঠেছে পুলিশের ভূমিকা নিয়েও। মুখ্যমন্ত্রীর ‘সেফ ড্রাইভ সেভ লাইফ’ ঘোষণার পরেই কলকাতার পুলিশ কমিশনার রাজীব কুমার নির্দেশ দিয়েছিলেন রাতের রাস্তায় কড়া নজরদারির। গুরুত্বপূর্ণ রাস্তাগুলির উপর বিশেষ নজর রাখার কথাও বলেছিলেন তিনি। তবে বাস্তবে সেই নজরদারি ঠিকমতো হয় না বলেই অভিযোগ করেছেন স্থানীয় বাসিন্দারা। সমীর সাউ নামে এক স্থানীয়ের অভিযোগ, ‘‘এখানে বেশি রাতে কোনও গাড়িই সিগন্যাল মানে না। পুলিশ নজর না দিলে দুর্ঘটনা কমবে না।’’